Deputatul PNL Gigel Ştirbu a solicitat, joi, demisia ministrului Agriculturii Florin Barbu, după ce social-democratul şi-a justificat decizia de a transforma zona de stuf din Delta Dunării în păşune cu un citat din Nicolae Ceauşescu.
"Noaptea minţii. Declaraţiile recente ale ministrului Agriculturii, Florin Barbu, au şocat şi indignat pe toţi cei care au auzit sau au citit despre ele. Domnul Barbu l-a citat pe fostul dictator Nicolae Ceauşescu pentru a-şi justifica decizia de a transforma stuful din Delta Dunării în pajişte.
"Nu vreau să exagerez, preşedintele nostru, domnul Nicolae Ceauşescu, nu spunea degeaba că stuful e aurul verde al României", a declarat domnul Barbu. Aceste cuvinte sunt cu adevărat uluitoare şi dezamăgitoare, dar "Gura păcătosului adevăr grăieşte!" Este evident că un urmaş al partidului comunist nu are ce căuta la conducerea unui minister şi, mai presus de toate, nu are nicio autoritate morală sau politică pentru a face referire la Nicolae Ceauşescu, un dictator care a adus atât de multă suferinţă şi opresiune poporului român", a scris Gigel Ştirbu, joi, 14 martie, pe Facebook.
Liberalul a mai spus că, "prin această declaraţie, domnul Barbu nu doar că insultă memoria celor care au suferit şi au murit în timpul Revoluţiei române din 1989, dar şi califică alegerea sa într-o funcţie de conducere ca fiind complet neadecvată şi lipsită de respect pentru valorile democratice şi pentru suferinţele trecute ale poporului român. Prin urmare, solicit public demisia imediată a domnului Florin Barbu din funcţia de ministru al Agriculturii".
"Este esenţial ca liderii noştri să manifeste integritate şi respect faţă de principiile democratice şi valorile naţionale. În plus, consider că este şi responsabilitatea prim-ministrului României, Marcel Ciolacu, să ia măsuri în acest sens. Dacă nu va acţiona pentru a remedia această situaţie, acest lucru arată o lipsă de conducere din partea sa, sugerând o asociere cu ideile şi acţiunile neadecvate ale ministrului Barbu. Să nu uităm niciodată sacrificiile făcute de cei care au luptat pentru libertatea şi democraţia noastră. Este datoria noastră să protejăm şi să onorăm această memorie în fiecare zi", a completat Ştirbu.
Florin Barbu a afirmat, întrebat de Euronews România de ce a fost nevoie să fie declarată păşune zona de stuf din Deltă, o zonă mlăştinoasă, care nu ar avea nicio legătură cu termenul de pajişte, că nu vrea să exagereze, dar "preşedintele nostru, domnul Nicolae Ceauşescu, nu spunea degeaba că stuful e aurul verde al României".